b'\n_START_ARTICLE_\nLoddekolbe\n_START_PARAGRAPH_\nEn loddekolbe er et v\xc3\xa6rkt\xc3\xb8j, der bruges ved bl\xc3\xb8dlodning til at opvarme loddesteddet. Loddekolber findes i forskellige st\xc3\xb8rrelser og udformninger passende til de meget varierende opgaver._NEWLINE_Den oprindelige loddekolbe, der stadig bruges ved blikkenslagerarbejde, er en klods af kobber med en passende form, monteret p\xc3\xa5 et h\xc3\xa5ndtag, som isolerer for varmen. Loddekolben varmes i en kulild eller over et gasblus, spidsen af kobberklodsen gnides mod en salmiaksten, hvilket fjerner oxider fra kobberets overflade. Derefter ber\xc3\xb8res en stang af loddetin, som smelter og s\xc3\xa6tter sig p\xc3\xa5 den rene spids af loddekolben. Derefter ber\xc3\xb8rer man de genstande, der skal sammenf\xc3\xb8jes. Disse skal v\xc3\xa6re rengjorte og kan sm\xc3\xb8res med loddevand (en opl\xc3\xb8sning af zinkklorid) eller loddefedt (en s\xc3\xa6rlig harpiks), hvilket forhindrer fornyet oxiddannelse. Loddevand og loddefedt benyttes ikke til elektronik. Loddetinnet flyder ind mellem genstandene, n\xc3\xa5r disse har n\xc3\xa5et en passende temperatur._NEWLINE_Udbredelsen af elektricitet og elektronik medf\xc3\xb8rte et stort behov for mindre lodninger. Derfor udviklede man den elektriske loddekolbe, hvor et elektrisk varmelegeme opvarmer loddespidsen til en passende temperatur. Nogle elektriske loddekolbers temperatur kan reguleres elektronisk. Moderne loddekolbers spids er d\xc3\xa6kket af et metal, der beskytter kobberet mod t\xc3\xa6ring._NEWLINE_Til brug i situationer, hvor man ikke har adgang til en passende elektricitetsforsyning, findes gasopvarmede loddekolber, der kan varmes med lightergas.'